作者:武元衡
標題:冬日，漢江南行將赴夏口，途次江陵界，寄裴尚書
內容:五部擁雙旌，南依墨客卿。關山迥梁甸，波浪接湓城。煙景迷時候，雲帆渺去程。蛤珠馮月吐，蘆雁觸羅驚。浦樹凝寒晦，江天湛鏡清。賞心隨處愜，壯志逐年輕。舟楫不可駐，提封如任情。向方曾指路，射策許言兵。蘭渚歇芳意，菱歌非應聲。元戎武昌守，羊祜幸連營。